(ທ່ານຮອງນາຍົກລັດຖະມົນຕີ, ລັດຖະມົນຕີວ່າການ
ກະຊວງການຕ່າງປະເທດຫວຽດນາມ ຟ້າມບິງມີງ)
ຕອນເຊົ້າວັນທີ 23/1, ກອງປະຊຸມໃຫຍ່ຜູ້ແທນທົ່ວປະເທດຄັ້ງທີ 12 ຂອງພັກກອມມູນິດຫວຽດນາມ ສືບຕໍ່ປຶກສາຫາລືບັນດາເອກະສານຍື່ນສະເໜີຕໍ່ກອງປະຊຸມໃຫຍ່, ກຳມະການກົມການເມືອງຊຸດທີ 11, ທ່ານນາຍົກລັດຖະມົນຕີ ຫງວຽນເຕິ໋ນຢຸງເປັນເຈົ້າພາວາລະປຶກສາຫາລື.
ປະກອບຄຳເຫັນທີ່ກອງປະຊຸມໃຫຍ່, ທ່ານ ທ່າວຊວນສຸ່ງ, ກຳມະການສູນກາງພັກ, ຮອງຫົວໜ້າຄະນະຂົນຂວາຍປະຊາຊົນສູນກາງ, ຢືນຢັນສາຍພົວພັນລະຫວ່າງພັກ ແລະ ປະຊາຊົນແມ່ນປັດໃຈມີຄວາມໝາຍຕັດສິນ ເພື່ອເສີມຂະຫຍາຍກຳລັງແຮງແຫ່ງກຸ່ມກ້ອນມະຫາສາມັກຄີທົ່ວປວງຊົນທັງຊາດໃນພາລະກິດປ່ຽນໃໝ່. ດັ່ງນັ້ນເພື່ອເສີມຂະຫຍາຍກຳລັງແຮງມະຫາສາມັກຄີທົ່ວປວງຊົນທັງຊາດ, ເພີ່ມທະວີສາຍພົວພັນອັນສະໜິດສະໜົມລະຫວ່າງພັກກັບປະຊາຊົນ, ບັນດາແຜນນະໂຍບາຍ, ແນວທາງ, ນະໂຍບາຍຂອງພັກຕ້ອງມີການປະກອບຄຳເຫັນຂອງປະຊາຊົນ, ເໝາະສົມກັບຄວາມມຸ້ງມາດປາຖະໜາ, ຜົນປະໂຫຍດຂອງປະຊາຊົນ, ໄດ້ຮັບຄວາມເຫັນດີເຫັນພ້ອມ, ສະໜັບສະໜູນຈາກປະຊາຊົນ. ທ່ານ ທ່າວຊວນສຸ່ງ ຖືວ່າ:
“ໃນຊຸມປີຈະມາເຖິງ, ຕ້ອງຍູ້ແຮງການຊີ້ນຳນຳພາ ພາລະກິດປ່ຽນໃໝ່ຢ່າງມີປະສິດທິຜົນ ແລະ ເພີ່ມທະວີການຫັນລັດຖະທຳມະນູນປີ 2013 ເປັນລະບອບ, ຫັນບັນດາແຜນນະໂຍບາຍ, ແນວທາງຂອງພັກ ເປັນນະໂຍບາຍ, ກົດໝາຍຂອງລັດ. ຜັນຂະຫຍາຍບັນດາແຜນນະໂຍບາຍ,ແນວທາງນີ້ຕາມທິດເສີມຂະຫຍາຍປະຊາທິປະໄຕ ແລະ ກໍ່ສ້າງລັດຫວຽດນາມເປັນລັດຂອງປະຊາຊົນ, ໂດຍປະຊາຊົນ, ເພື່ອປະຊາຊົນຢ່າງແທ້ຈິງ, ເພື່ອຮັບປະກັນຫຼັກການ “ສິດອຳນາດແຫ່ງລັດທັງໝົດແມ່ນຂຶ້ນກັບປະຊາຊົນ “.
ບັນດາບົດປະກອບຄຳເຫັນຂອງຜູ້ແທນກໍ່ເນັ້ນໜັກເຖິງຄວາມສຳຄັນຂອງການສະແຫວງຫາ ແລະ ນຳໃຊ້ກຳລັງພາຍນອກເພື່ອຮັບໃຊ້ພາລະກິດປ່ຽນໃໝ່ ແລະ ເຊື່ອມໂຍງເຂົ້າກັບສາກົນ. ບົດປະກອບຄຳເຫັນຂອງທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດຫວຽດນາມ ຟ້າມບິງມີງ ກ່ຽວກັບບັນຫາ “ລົງເລິກວິວັດແຫ່ງການເຊື່ອມໂຍງກັບສາກົນ, ຮັບໃຊ້ພາລະກິດສ້າງສາ ແລະ ປົກປັກຮັກສາປະເທດສັງຄົມນິຍົມຢ່າງມີປະສິດທິຜົນ ແລະ ຍົກສູງທີ່ຕັ້ງສາກົນຂອງຫວຽດນາມ“ ໄດ້ລວບລວມບັນດາຜົນງານໃນວຽກງານພົວພັນຕ່າງປະເທດຂອງປະເທດຊາດໃນ 5 ປີຜ່ານມາ; ຢືນຢັນຄວາມຖືກຕ້ອງຂອງແນວທາງການຕ່າງປະເທດເປັນເອກະລາດ, ເປັນເຈົ້າຕົນເອງ, ສັນຕິພາບ, ການຮ່ວມມື ແລະ ພັດທະນາ, ນະໂຍບາຍເປີດກວ້າງການພົວພັນຕ່າງປະເທດ, ຫັນເປັນຫຼາຍຮູບຫຼາຍແບບ, ຫຼາຍຝ່າຍ, ເປັນເຈົ້າການ ແລະ ຕັ້ງໜ້າເຊື່ອມໂຍງກັບສາກົນ, ເຊິ່ງກອງປະຊຸມໃຫຍ່ຄັ້ງທີ 11 ຂອງພັກໄດ້ວາງອອກ. ທ່ານຮອງນາຍົກລັດຖະມົນຕີຖືວ່າ, ໃນໄລຍະ 5-10 ປີຈະມາເຖິງ, ຢາກປະຕິບັດບັນດາທັດສະນະກ່ຽວກັບການເຊື່ອມໂຍງກັບສາກົນ ເຊິ່ງໄດ້ຮັບການຍົກອອກມາໃນຮ່າງເອກະສານກອງປະຊຸມໃຫຍ່ຄັ້ງທີ 12, ວຽກງານພົວພັນຕ່າງປະເທດຕ້ອງປະຕິບັດຄືດັ່ງຕໍ່ໄປນີ້:
“ທີໜຶ່ງແມ່ນຕ້ອງປະຕິບັດບັນດາທິດນຳຜັນຂະຫຍາຍທິດທາງການຕ່າງປະເທດເຊິ່ງກອງປະຊຸມໃຫຍ່ຄັ້ງທີ 12 ຂອງພັກໄດ້ຮັບຮອງເອົາຢ່າງເຖິງຖອງ, ເພີ່ມທະວີການຊີ້ນຳນຳພາຂອງພັກໃນວິວັດແຫ່ງການເຊື່ອມໂຍງກັບສາກົນ; ທີສອງແມ່ນຊຸກຍູ້ ແລະ ເຮັດໃຫ້ການພົວພັນຄູ່ຮ່ວມມືເລິກເຊິ່ງກວ່າອີກ… ທີສາມແມ່ນປະຕິບັດບັນດາຄຳໝັ້ນສັນຍາສາກົນຢ່າງຄົບຖ້ວນ, ໃນນັ້ນມີເພີ່ມທະວີການເຜີຍແຜ່ບັນດາຄຳໝັ້ນສັນຍາກັບສາກົນເຊິ່ງໄດ້ນຳເຂົ້າກົດໝາຍຂອງປະເທດ, ບັນດາຂໍ້ກຳນົດໃນວິວັດແຫ່ງການຜັນຂະຫຍາຍ…“.
ຕອນບ່າຍວັນທີ 23/1, ກອງປະຊຸມໃຫຍ່ຮັບຟັງບົດລາຍງານຂອງຄະນະບໍລິຫານງານສູນກາງຊຸດທີ 11 ກ່ຽວກັບວຽກງານບຸກຄະລາກອນຄະນະບໍລິຫາງງານສູນກາງຊຸດທີ 12.
(ແຫຼ່ງຄັດຈາກ VOV)